**Zámery prevodu majetkových účastí Slovenskej republiky**

**zastúpenej Ministerstvom hospodárstva Slovenskej republiky a Fondu národného majetku Slovenskej republiky na podnikaní spoločnosti Slovak Telekom, a.s. a návrh postupu naloženia s majetkovými účasťami v tejto spoločnosti**

* **Úvod**

Zákon č. 92/1991 Zb. o podmienkach prevodu majetku štátu na iné osoby v znení neskorších predpisov v ustanovení § 10 ods. 2 určuje, že o prevode majetkovej účasti štátu alebo majetkovej účasti Fondu národného majetku SR na podnikaní inej právnickej osoby, ktorá má charakter prirodzeného monopolu, vždy rozhoduje vláda, a to po prerokovaní zámeru a postupu prevodu majetkovej účasti v Národnej rade Slovenskej republiky. Podľa uvedeného ustanovenia má charakter prirodzeného monopolu aj spoločnosť Slovenské telekomunikácie, a.s., dnes Slovak Telekom, a.s.

Vzhľadom na zabezpečenie zákonom stanoveného postupu a na základe cieľov Programového vyhlásenia vlády SR z mája 2012, kde v časti Trvalo udržateľný hospodársky rozvoj sa vláda SR zaviazala zvyšovať rentabilitu štátnych aktív a skvalitňovať podnikateľskú funkciu štátu, vláda SR predkladá Národnej rade Slovenskej republiky na prerokovanie zámery a postup prevodu 34 % majetkovej účasti SR zastúpenej Ministerstvom hospodárstva SR a 15 % majetkovej účasti Fondu národného majetku SR v spoločnosti Slovak Telekom, a.s.

V Slovenskej republike sa uskutočnila komplexná reforma telekomunikačného trhu, ktorá zahŕňa aj vytvorenie transparentného regulačného rámca a liberalizáciu trhu s telekomunikačnými službami.

Zámer prevodu zostávajúcej majetkovej účasti Slovenskej republiky a majetkovej účasti Fondu národného majetku SR možno charakterizovať nasledovne:

* Transparentnosť postupu prevodu
* Rozvoj kapitálového trhu a vygenerovanie čo najlepšej ceny za účelom maximalizácie výnosu pre Slovenskú republiku
* Formovanie konkurenčného prostredia.

Legislatívne podmienky pre prevod majetkových účastí na podnikaní podnikov a spoločností s charakterom prirodzeného monopolu boli vytvorené zákonom č. 564 zo 4. decembra 2003, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov v plnom rozsahu. Ďalšou determinujúcou legislatívnou zmenou zákona o podmienkach prevodu majetku štátu na iné osoby je zákon č. 197 z 25. júna 2014, ktorého predmetom bola zmena zákona o podmienkach prevodu majetku štátu na iné osoby o úpravu predaja akcií formou verejnej ponuky akcií.

**II. Zámery prevodu majetkových účastí na podnikaní spoločnosti Slovak Telekom, a.s.**

**1. *Strategické zámery, predchádzajúci postup a súčasný stav***

Za rozhodujúce zámery prevodu majetkových účastí na podnikaní spoločnosti Slovak Telekom, a.s. z hľadiska zabezpečenia záujmov štátu je treba považovať:

* Získanie výnosov a tým zdrojov v súlade so záujmami vlády SR,
* Uplatnením predaja formou verejnej ponuky akcií prostredníctvom kapitálových trhov s cennými papiermi (tzv. IPO) sa vytvorí reálna šanca pre oživenie kapitálového trhu v Slovenskej republike a bonitný a likvidný investičný nástroj pre investorov.

Významným argumentom pre predaj majetkových účastí v spoločnosti Slovak Telekom, a.s. je postavenie a možnosti, ktoré vyplývajú pre Slovenskú republiku (Ministerstvo hospodárstva SR a Fond národného majetku SR) pri riadení spoločnosti, ktorá má majoritného akcionára ovplyvňujúceho všetky rozhodovacie procesy s reálnym dopadom na problematickú vymožiteľnosť práva slovenských akcionárov na výplatu dividend, t.j. všetky rozhodnutia týkajúce sa riadenia spoločnosti sú v plnej kompetencii 51 % akcionára a štát v zastúpení Ministerstvom hospodárstva SR a ani Fond národného majetku SR nemá reálny priamy dosah na riadenie a smerovanie spoločnosti.

*Proces transformácie a privatizácie bývalého š.p. Slovenské telekomunikácie:*

* na základe uznesenia vlády SR č. 896/1998, ktorým sa schválila v súlade s § 5 ods. 1a 2 zák. č. 192/1995 Z. z. o zabezpečení záujmov štátu pri privatizácii strategicky dôležitých štátnych podnikov a akciových spoločností návrh na zrušenie š.p. Slovenské telekomunikácie Bratislava bez likvidácie a vloženie jeho majetku, práv, povinností, pohľadávok a záväzkov ako celku do akciovej spoločnosti, v ktorej bude mať štát 100 % majetkovú účasť
* 30.12.1998 založilo Ministerstvo dopravy, pôšt a telekomunikácii SR obchodnú spoločnosť Slovenské telekomunikácie, a.s., a to vložením celého majetku zrušeného štátneho podniku Slovenské telekomunikácie do tejto spoločnosti
* Vláda SR uznesením č. 928 z 28.10.1999 zobrala na vedomie návrh zámeru a postupu privatizácie Slovenských telekomunikácií, a.s.
* Uznesením č. 547/2000 vláda schválila návrh na vydanie rozhodnutia o určení majetkovej účasti štátu a rozhodnutia o následnej privatizácii časti majetkovej účasti štátu na podnikaní obchodnej spoločnosti Slovenské telekomunikácie, a.s. a vydala podľa § 10 ods. 2 a 5 zák. č. 92/1991 Zb. rozhodnutie o určení majetkovej účasti štátu na podnikaní obchodnej spoločnosti Slovenské telekomunikácie, a.s. so sídlom Bratislava, kde mala byť časť akcií odpredaná vopred určenému záujemcovi a základné imanie spoločnosti malo byť následne zvýšené tak, aby sa po ukončení transakcie dosiahla nasledovná vlastnícka štruktúra: 51 % akcií – vopred určený strategický záujemca, 34 %akcií – Slovenská republika, zastúpená Ministerstvom dopravy, pôšt a telekomunikácií SR, 15 % akcií – Fond národného majetku SR a podľa § 10 ods. 1 a 5 zákona č. 92/1991 Zb. vydala rozhodnutie o následnej privatizácii časti majetkovej účasti v rozsahu 51 % po navýšení základného imania, t.j. 13 274 025 akcií na podnikaní obchodnej spoločnosti Slovenské telekomunikácie, a.s. v prospech spoločnosti Deutsche Telekom AG za úhrnnú cenu 1 mld. EUR. Privatizácia sa uskutočnila podľa § 10 zákona č. 92/1991 Zb. predajom časti majetkovej účasti štátu v medzinárodnom tendri spoločnosti Deutsche Telekom AG.
* 12. decembra 2007 vláda SR uznesením č. 1099 schválila návrh na doriešenie prevodu správy majetkovej účasti štátu na podnikaní spoločnosti Slovak Telekom, a.s. v rozsahu 34 % majetkovej účasti a s ňou súvisiaceho výkonu práv a povinností akcionára z Ministerstva dopravy, pôšt a telekomunikácií SR na Ministerstvo hospodárstva SR.

*Súčasný stav:*

Vláda Slovenskej republiky na svojom zasadnutí dňa 13. marca 2013 prerokovala materiál „Informácia o možnostiach a podmienkach naloženia s majetkovými účasťami Slovenskej republiky zastúpenej Ministerstvom hospodárstva SR a Fondu národného majetku SR na podnikaní Slovak Telekom, a.s.“ Uznesením č. 133 prijatým k tomuto materiálu splnomocnila ministra hospodárstva v bode B.1. v spolupráci s predsedom výkonného výboru Fondu národného majetku SR a za účasti odborných poradcov iniciovať a viesť rokovania s majoritným akcionárom spoločnosti Slovak Telekom, a.s. – spoločnosťou Deutsche Telekom AG a s manažmentom Slovak Telekom, a.s. o možnostiach a podmienkach naloženia s majetkovou účasťou Slovenskej republiky zastúpenej Ministerstvom hospodárstva SR a Fondu národného majetku SR v Slovak Telekom, a.s.

Slovenská republika zastúpená Ministerstvom hospodárstva SR, Fond národného majetku SR sa dohodli so spoločnosťou Slovak Telekom, a.s. a spoločnosťou Deutsche Telekom AG na znení dokumentu „Memorandum o porozumení...“, ktoré zadefinovalo spoločný postup akcionárov Slovak Telekom, a.s. pri monetizovaní akcionárskych podielov slovenských akcionárov. „Memorandum o porozumení...“ bolo podpísané vo februári 2014 ako dohoda 4 strán – Ministerstva hospodárstva SR, Fondu národného majetku SR, spoločnosti Deutsche Telekom AG a spoločnosti Slovak Telekom, a.s. v snahe zabezpečiť súčinnosť všetkých zainteresovaných strán v celom procese. Základnou požiadavkou Fondu národného majetku SR a Ministerstva hospodárstva SR formulovanou v „Memorande o porozumení...“ je zabezpečiť predaj majetkových účastí formou tzv. duálneho procesu (Dual Track), a teda predovšetkým prostredníctvom kapitálových trhov (IPO – prvotná ponuka akcií) a alternatívne formou priameho predaja s tým, že konečné rozhodnutie bude závisieť od trhových podmienok a konečného rozhodnutia Fondu národného majetku SR tak, aby bol dosiahnutý čo najlepší výsledok. Práce jednotlivých pracovných tímov zriadených v zmysle „Memoranda o porozumení...“pokračujú v stanovenom harmonograme s cieľom realizácie predaja formou IPO v horizonte najneskôr v prvej polovici r. 2015.

Prevod akcií zo štátu na Fond národného majetku SR bude realizovaný na základe rozhodnutia vlády SR o prevode majetkovej účasti na podnikaní dotknutej spoločnosti v zmysle zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

**2. Zámery prevodu majetkovej účasti Slovenskej republiky zastúpenej Ministerstvom hospodárstva SR a majetkovej účasti Fondu národného majetku SR na podnikaní spoločnosti Slovak Telekom, a.s. a návrh postupu naloženia s týmito majetkovými účasťami**

*Charakteristika spoločnosti*

Slovak Telekom, a.s. je najväčší slovenský multimediálny operátor s dlhoročnými skúsenosťami. Svoje produkty a služby ponúka jednotlivcom, domácnostiam i firemným zákazníkom prostredníctvom pevnej i mobilnej telekomunikačnej siete. V oblasti pevných sietí je najväčším poskytovateľom širokopásmového internetu na Slovensku prostredníctvom viacerých technológií vysoko rýchlostného prenosu dát. Spoločnosť je považovaná za lídra v oblasti poskytovania telekomunikačných služieb v najnáročnejšom segmente biznis zákazníkov, a to z hľadiska rozsahu služieb ako aj ich kvality. V roku 2013 predstavoval podiel skupiny Slovak Telekom, a.s. na telekomunikačnom trhu 40,3 %. Spoločnosť v roku 2013 zamestnávala 3 312 interných zamestnancov.

Štruktúra akcionárov:

* 51 % akcií vlastní CMobil B.V., dcérska spoločnosť Deutsche Telekom AG
* 34 % akcií vlastní Slovenská republika zastúpená Ministerstvom hospodárstva SR
* 15 % akcií vlastní Fond národného majetku SR

Individuálne ekonomické a finančné ukazovatele v tis. EUR:

|  |  |  |
| --- | --- | --- |
|  | **Rok 2013** | **Rok 2012** |
| **Výnosy** | **782 510** | **808 193** |
|  |  |  |
| Personálne náklady | (118 952) | (118 405) |
| Materiál a tovar | (107 142) | (97 396) |
| Odpisy a straty zo zníženia hodnoty | (232 091) | (233 785) |
| Prepojovacie a iné poplatky operátorom | (71 218) | (87 342) |
| Ostatné prevádzkové výnosy | 10 873 | 10 560 |
| Ostatné prevádzkové náklady | (197 710) | (173 762) |
|  |  |  |
| **Prevádzkový zisk** | **66 270** | **108 063** |
| Finančné výnosy | 2 597 | 5 517 |
| Finančné náklady | (888) | (361) |
|  |  |  |
| **Zisk pred zdanením** | **67 979** | **113 219** |
| Daň z príjmov | (20 293) | (49 887) |
| **Zisk za účtovné obdobie** | **47 686** | **63 332** |
|  |  |  |
| **AKTÍVA spolu** | **2 025 606** | **1 970 420** |
|  |  |  |
| Dlhodobý majetok | 1 445 365 | 1 295 307 |
| Krátkodobý majetok | 580 241 | 675 113 |
|  |  |  |
| **VLASTNÉ IMANIE A ZÁVÄZKY spolu** | **2 025 606** | **1 970 420** |
|  |  |  |
| Vlastné imanie | 1 586 847 | 1 608 551 |
| * v tom nerozdelený zisk za účtovné obdobie\* | 161 960 | 187 021 |
|  |  |  |
| Dlhodobé záväzky | 140 461 | 170 764 |
| Krátkodobé záväzky | 298 298 | 191 105 |

\*Nakumulovaný nerozdelený zisk spoločnosti bol dlhodobým a každoročným predmetom sporov akcionárov, pričom o výške zisku, ktorý bol určený na výplatu dividend akcionárom rozhodoval akcionár Deutsche Telekom AG váhou svojich hlasov.

Dividendy vyplatené spoločnosťou Slovak Telekom, a. s. v rokoch 2010 – 2014:

v tis. EUR

|  |  |  |  |  |  |
| --- | --- | --- | --- | --- | --- |
|  | **2010** | **2011** | **2012** | **2013** | **2014** |
| **Zisk za účtovné obdobie** | **145 550**  r. 2009 | **286 1141)**  r. 2010 | **111 898**  r. 2011 | **62 217**  r. 2012 | **47 685**  r. 2013 |
| **Dividendy spolu** | 132 933 | 130 000 | 92 000 | 70 567**2)** | 16 400 |
| **DT 51 %** | 67 796 | 66 300 | 46 920 | 35 989 | 8 364 |
| **MH SR 34 %** | **45 197** | **44 200** | **31 280** | **23 993** | **5 576** |
| **FNM SR 15 %** | **19 940** | 1. **00** | **13 800** | **10 585** | **2 460** |

1) vplyv zlúčenia Slovak Telekom, a.s. a T-Mobile Slovensko, a.s. k 1.1.2010

2) z toho 22 568 tis. EUR z nerozdeleného zisku rokov 2011 a 2012

**Nerozdelený zisk je v súčasnosti vo výške 145 560 472,42 EUR**

*Zámer prevodu majetkových účastí slovenských akcionárov na podnikaní spoločnosti Slovak Telekom, a.s.*

Zámery prevodu majetkových účastí slovenských akcionárov na podnikaní spoločnosti Slovak Telekom, a.s. z hľadiska zabezpečenia záujmov štátu sú uvedené v predchádzajúcich častiach materiálu.

Konkrétnym **zámerom vlády SR je previesť celú 34 % majetkovú účasť Slovenskej republiky zastúpenej Ministerstvom hospodárstva SR a 15 % majetkovú účasť Fondu národného majetku SR na podnikaní spoločnosti Slovak Telekom, a.s.,** t.j. po prechode majetkovej účasti štátu na Fond národného majetku SR celú 49 % majetkovú účasť Fondu národného majetku SR. Podpornými argumentmi pre tento postup sú nasledovné skutočnosti:

* spoločnosť je len jedným z viacerých poskytovateľov služieb na trhu elektronických komunikácií v SR. Aktuálne existuje rozvinutá konkurencia a inovatívne technológie sú v Slovenskej republike plne dostupné, zákazníci si tak môžu voľne vyberať medzi viacerými alternatívami,
* regulácia nezávislým Úradom pre reguláciu elektronických komunikácií a poštových služieb

- slovenskí akcionári majú len minimálnu účasť na riadení spoločnosti v súlade s akcionárskou zmluvou a výškou majetkovej účasti, t.j. všetky rozhodnutia týkajúce sa riadenia sú v plnej kompetencii 51 % akcionára a štát v zastúpení Ministerstvom hospodárstva SR a ani Fond národného majetku SR nemá reálny priamy dosah na riadenie a smerovanie spoločnosti,

- štát môže svoju podporu zavádzania nových technológií v oblasti telekomunikácií realizovať efektívnejším spôsobom ako je minoritná majetková účasť v jednom z účastníkov trhu, na ktorého fungovanie nemá reálny vplyv.

Prevodom 49 % akcií sa musí splniť **zámer dosiahnuť čo najtransparentnejším spôsobom najlepší výsledok predaja 49 % akcií spoločnosti.**

Slovenská republika v zastúpení Ministerstvom hospodárstva SR vlastní 34 % majetkovú účasť na podnikaní spoločnosti Slovak Telekom, a.s., čo predstavuje 8 849 350 ks akcií na meno v listinnej podobe v menovitej hodnote 1 akcie 33,20 EUR. Celková menovitá hodnota 34 % akcií majetkovej účasti štátu predstavuje 293 798 420,- EUR.

Fond národného majetku Slovenskej republiky vlastní 15 % majetkovú účasť na podnikaní spoločnosti Slovak Telekom, a.s., čo predstavuje 3 904 125 ks akcií na meno v listinnej podobe v menovitej hodnote 1 akcie 33,20 EUR. Celková menovitá hodnota 15 % akcií majetkovej účasti Fondu národného majetku SR predstavuje 129 616 950,- EUR.

Očakáva sa, že v najbližšom období dôjde k zmene podoby a menovitej hodnoty akcií spoločnosti

Slovak Telekom, a.s., pričom veľkosť majetkových účastí uvedená vyššie zostane nezmenená.

*Návrh postupu prevodu majetkových účastí slovenských akcionárov na podnikaní Slovak Telekom, a.s.:*

**Navrhovaný spôsob predaja 49 % akcií spoločnosti Slovak Telekom, a.s.:**

* **49 % akcií predaj formou tzv. duálneho procesu (*Dual Track*), t.j. verejnou ponukou akcií na kapitálových trhoch (tzv. IPO) v kombinácii s priamym predajom v zmysle ustanovení §10a ods. 5 a 7 zákona č. 92/1991 Zb.**

Konečné rozhodnutie, ktorá z dvoch foriem predaja bude zvolená bude závisieť od trhových podmienok a odporúčaní investičných bánk ako poradcov v tomto procese tak, aby boli dosiahnuté čo najvýhodnejšie podmienky predaja. Za účelom podpory rozvoja kapitálového trhu v SR môže v rámci predaja akcií formou IPO dôjsť zároveň k prijatiu akcií (resp. cenných papierov predstavujúcich akcie (tzv. global depositary receipts)) na obchodovanie na dvoch burzách, t.j. na burze cenných papierov v Bratislave a na burze cenných papierov v Londýne (tzv. dual listing).

*Zdôvodnenie navrhovaného postupu:*

Dohoda o spôsobe predaja formou tzv. Dual Track vyplýva z Memoranda o porozumení uzatvoreného medzi Ministerstvom hospodárstva SR, Fondom národného majetku SR, Deutsche Telekom AG a spoločnosťou Slovak Telekom, a.s. a reflektuje ustanovenia platnej akcionárskej zmluvy o predkupnom práve a preferenciu slovenských akcionárov odpredať akcie spoločnosti Slovak Telekom, a.s. najtransparentnejšie možným spôsobom tak, aby bol dosiahnutý čo najlepší výsledok.